Չարի ծաղիկները

«Չարի ծաղիկներ» (), ֆրանսիացի սիմվոլիստ բանաստեղծ Շառլ Բոդլերի բանաստեղծությունների ժողովածուն, որը լույս է տեսել 1857-1868 թվականներին տարբեր ծավալ ունեցող երեք խմբագրություններով։ Առաջին հրատարակությունը հանգեցրել է դատական գործընթացի, որի արդյունքում Բոդլերը տուգանվել է հասարակական բարոյականության նորմերը խախտելու համար և հարկադրված է եղել ժողովածուից հանել վեց առավել «անպարկեշտ» բանաստեղծությունները։

Ստեղծման պատմություն 
Ժողովածուում ընդգրկված առանձին բանաստեղծությունների թվագրումը հաճախ բարդ է կամ ընդհանրապես անհնար։ Բոդլերի ընկերների խոսքով՝ բանաստեղծությունների մեծ մասը ստեղծվել է 1840-1850 թվականներին։ Առաջին հրատարակության մեջ ընդգրկված բանաստեղծությունների մոտավորապես կեսը նախկինում հրատարակված են եղել․ 1851 թվականին հրատարակվել են տասնմեկ բանաստեղծություններ «Les Limbes» (Լիմբոս, դժոխքի պարունակներից մեկը) ընդհանուր վերնագրով, 1855 թվականին ևս 18 բանաստեղծություններ տպագրվել են  «Revue des Deux Mondes»-ում։ Վերջինները լույս են տեսել «Չարի ծաղիկները» խորագրով, որը հորինել է քննադատ և վիպասան Իպոլիտ Բաբուն։ 1861 թվականի երկրորդ խմբագրությունում ներառվել են նոր բանաստեղծություններ, այդ թվում՝ ծրագրային «Ալբատրոսը»։

Կառուցվածք 
Բանաստեղծությունները բաժանված են վեց մասի (1857 թվականի հրատարակության մեջ՝ հինգ), որոնցից յուրաքանչյուրն ունի փոխաբերական անուն (Սպլին և Իդեալ, Փարիզյան պատկերներ, Գինին, Ընդվզում, Չարի ծաղիկներ, Մահը), որը ոչ թե պարզ անթոլոգիա է, այլ մեկ ամբողջություն կազմող ստեղծագործություն։ Բանաստեղծությունների հիմնական թեմաներն են ձանձրույթը, հուսահատությունը, տխրությունը։ Ժողովածուն նվիրված է Թեոֆիլ Գոթիեին, բանաստեղծությունների մեծ մասը նվիրված է Ժաննա Դյուվալին, որն աշխատել է թատրոնում որպես ստատիստ։

Գրաքննություն 
Առաջին հրատարակությունը լույս է տեսել 1857 թվականի հունիսի 25-ին 1100 օրինակ տպաքանակով։ Արդեն հուլիսի 7-ին սկսվել է Բոդլերի կողմից աստվածանարգության և հանրային բարոյականության նորմերի խախտման դատավարությունը, ինչպես եղել էր  Գյուստավ Ֆլոբերի «Տիկին Բովարի» վեպի դեմ նույն տարվա փետրվարին։ Օգոստոսի 20-ին դատարանը Բոդլերին դատապարտել է 300 ֆրանկ տուգանք վճարելու, դրամական տուգանք պետք է վճարեր նաև հրատարակիչը՝ Օգյուստ Պուլե Մալասսին։ Վեց ամենից «անպարկեշտ» բանաստեղծությունները՝ «Լեսբոս», «Անիծյալ կանայք», «Լեթա», «Չափազանց ուրախ», «Զարդեր», «Վամպիրի կերպարանափոխությունները», հանվել են ժողովածուից։ Կայսրուհի Էժենիին ուղղված 1858 թվականի նամակով Բոդլերին հաջողվել է տուգանքի չափը կրճատել մինչև 50 ֆրանկ։ Հրապարակման արգելքը չեղյալ է հայտարարվել միայն 1949 թվականին։

Ազդեցություն 
Ժողովածուն ազդել է Արթյուր Ռեմբոյի, Պոլ Վեռլենի և Ստեֆան Մալարմեի ստեղծագործության վրա։

Շվեդ երգչուհի Սոֆյա Կարլսոնը կատարել է «Le vin des amants» և «Moesta et errabunda» տարբերակները (թարգմ․՝ բանաստեղծ Դան Անդերսոն) 2007 թվականի իր «Visor från vinden» ալբոմում։

Ծանոթագրություններ

Գրականություն

Արտաքին հղումներ 
 
 История публикации «Цветы зла»
 

1857 գրքեր